
Ministru kabineta noteikumi Nr. 237
Rīgā 2022. gada 19. aprīlī (prot. Nr. 22 3. §)
Grozījumi Ministru kabineta 2009. gada 1. septembra noteikumos Nr. 981 "Bērnu nometņu organizēšanas un darbības kārtība"
Izdoti saskaņā ar Izglītības likuma 14. panta 25. punktu un
Epidemioloģiskās drošības likuma 38.1 panta pirmo daļu
· Izdarīt Ministru kabineta 2009. gada 1. septembra noteikumos Nr. 981 "Bērnu nometņu organizēšanas un darbības kārtība" (Latvijas Vēstnesis, 2009, 141. nr.; 2017, 129. nr.; 2020, 110B. nr.; 2021, 13., 116. nr.) šādus grozījumus:
· 1. Papildināt ar 2.1 punktu šādā redakcijā:
· "2.1 Šajos noteikumos noteiktā nometņu organizēšanas un darbības kārtība, izņemot šo noteikumu 10.13. apakšpunkta un 11. punkta nosacījumus, nav attiecināma uz valsts aizsardzības mācības nometnēm."
· 2. Izteikt 11. punktu šādā redakcijā:
· "11. Par nometnes vadītāju var būt persona, kura apguvusi Izglītības un zinātnes ministrijas apstiprināto nometņu vadītāju kursu programmu un saņēmusi Valsts izglītības satura centra apliecību par programmas apguvi papīra dokumenta vai elektroniskā formā, parakstītu ar drošu elektronisko parakstu un apstiprinātu ar laika zīmogu. Valsts izglītības satura centrs ziņas par apliecības iegūšanu reģistrē valsts informācijas sistēmā "Bērnu un jauniešu nometņu vadītājiem izsniegto apliecību datubāze"."
· 3. Izteikt 13.1 punktu šādā redakcijā:
· "13.1 Šo noteikumu 13. punktā minētās prasības nav attiecināmas uz jaunsargiem Jaunsardzes centra rīkotajos pasākumos."
· 4. Svītrot 19.4 punktu.
· 5. Svītrot 19.5 punktu.
· 6. Papildināt ar 19.6 punktu šādā redakcijā:
· "19.6 Līdz 2022. gada 31. decembrim šo noteikumu 8.6. apakšpunktā minētais atzinums ir nepieciešams visām nometnēm."
· 7. Papildināt ar 19.7 punktu šādā redakcijā:
· "19.7 Līdz 2022. gada 31. decembrim šo noteikumu 13.2. apakšpunktā minētā ģimenes ārsta izziņa ir nepieciešama visiem dalībniekiem (tai skaitā dalībniekiem, kuru veselība tiek uzraudzīta normatīvajos aktos par sportistu un bērnu ar fizisko slodzi veselības aprūpi un medicīnisko uzraudzību noteiktajā kārtībā) dalībai visās nometnēs, un tai ir jābūt izsniegtai ne vēlāk kā septiņas dienas pirms nometnes darbības uzsākšanas."

